钦定古今图书集成/历象汇编/历法典/第081卷 > 考验历法疏 魏公孙崇
## 钦定古今图书集成/历象汇编/历法典/第081卷 > 考验历法疏 魏公孙崇

“臣顷自太乐，详理金石，及在秘省，考步三光，稽览古
今，详其得失。然四序迁流，五行变易，帝王相踵，必奉
初元，改正朔，殊徽号服色，观于时变，以应天道。故易
汤、武革命，治历明时。是以三五迭隆，历数各异。”伏惟
皇魏绍天明命，家有率土，戎轩仍动，未遑历事。因前
魏《景初历》，术数差违，不协晷度。世祖应期，辑宁诸夏，
乃命故司徒、东郡公崔浩错综其数。浩博涉渊通，更
修历术，兼著《五行论》。是时，故司空、咸阳公高允该览
群籍，赞明五纬，并述《洪范》。然浩等考察，未及周密。高
宗践祚，乃用敦煌赵𢾺“甲寅之历，然其星度，稍为差
远。臣辄鸠集异同，研其损益，更造新历，以甲寅为元，
考其盈缩，晷象周密。”又从约省，起自景明，因名《景明
历》。然天道盈虚，岂曰必协，要须参𠋫是非，乃可施用。
太史令辛宝贵，职司元象，颇闲秘数；秘书监郑道昭，
才学优赡，识览该密。长兼国子博士高僧裕乃故司
空允之孙，世综文业。尚书祠部郎中宗景，博涉经史；
前兼尚书郎中崔彬，微晓法术，请此数人，在秘省参
𠋫。而伺察晷度，要在“冬夏二至前后各五日，然后乃
可取验。臣区区之诚，冀效万分之一。”